|  |  |
| --- | --- |
|  |  |
| **Република Србија** |  |
| **МИНИСТАРСТВО ЗА ЉУДСКА И МАЊИНСКА ПРАВА И ДРУШТВЕНИ ДИЈАЛОГ** |  |

Министарство за људска и мањинска права и друштвени дијалог, упућује

**Ј А В Н И П О З И В**

**организацијама цивилног друштва за подношење кандидатуре за чланство у Савету за родну равноправност Владе Републике Србије**

**I О Савету за родну равноправност Владе Републике Србије**

Савет за родну равноправност Владе Републике Србије је образован и деловао у периоду од 2003. до 2015. године. Током наведеног периода радио је, у различитим сазивима, на задацима унапређивања политике равноправности полова и родне равноправности, као и на иницирању мера које доприносе остваривању једнакости жена и мушкараца у Републици Србији.

Доношењем Закона о родној равноправности(„Сл. гласник РС”, број 52/21), у правни систем Републике Србије унете су бројне новине у односу на претходни Закон о равноправности полова (,,Сл. гласник РС”, број 104/09), између осталог, чланом 60. тачка 5) уређено је да Влада образује Савет за родну равноправност као саветодавно тело Владе у који је укључено цивилно друштво у најширем обиму.

На овај начин су, по први пут, Координационо тело за родну равноправност и Савет за родну равноправност уведени у законски оквир Републике Србије као део сложеног институционалног мехнизма за остваривање родне равноправности на нивоу републике, а имајући у виду да је поменути закон уредио и институционе облике и механизме за родну равноправност који се образују на нивоу територијалне аутономије, у јединцама локалне самоуправе, као и обавезу органа јавних власти који имају више од 50 запослених и радно ангажованих лица да именују лице задужено за родну равноправност итд.

Организације цивилног друштва, односно удружења грађана су, такође, у члану 48. Закона о родној равноправности, уз политичке странке и синдикалне организације, препознате као важан актер који својим деловањем доприносе остварењу и унапређивању родне равноправности у друштву.

Учешћем представника организација цивилног друштва у Савету за родну равноправност јача се демократски капацитет не само за примену овог закона, већ и за остваривање најважнијих циљева и мера садржаних у Стратегији за родну равноправност за период од 2021. до 2030. године са Акционим планом за период од 2022. до 2023. године, као и у Стратегији за спречавање и борбу против родно заснованог насиља према женама и насиља у породици за период од 2021. до 2025. године.

У периоду од 2. до 16. децембра 2022. године Министарство за људска и мањинска права и друштвени дијалог је расписало Јавни позив организацијама цивилног друштва за подношење кандидатуре за чланство у Савету за родну равноправност Владе Републике Србије. На наведени Јавни позив пристигло је укупно 6 пријава, а формалне услове су испуниле 3 организације које су и предложене за чланство у Савету.

 У циљу адекватне заступљености организација цивилног друштва у Савету и обезбеђивању инклузивности и веће партиципативности организација цивилног друштва у овом саветодавном телу Владе, донета је одлука о расписивању додатног позива за организације цивилног друштва за подношење кандидатуре за чланство у Савету за родну равноправност Владе Републике Србије.

**II ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ**

1. Циљ овог јавног позива је да се кроз јаван и транспарентан процес изврши избор до **6 (шест)** организација цивилног друштва, чији ће представници бити предложени за именовање, у својству чланова, у Савет за родну равноправност.

2. Јавни позив намењен је организацијама цивилног друштва које делују у области унапређења положаја жена и родне равноправности, спречавања и борбе против родно заснованог насиља, насиља према женама и насиља у породици, јачања женског предузетништва и доприносе унапређењу родне равноправности у појединим областима.

3. **Право учешћа** на Јавном позиву имају организације цивилног друштва основане и регистроване сагласно позитивним прописима Републике Србије, које делују у области утврђених овим јавним позивом.

**III КРИТЕРИЈУМИ**

Оргaнизaциjе цивилнoг друштвa, које се кандидују, морају испуњавати **следеће** **критеријуме**:

1. да су **уписaне у рeгистaр нajмaњe пет година** прe oбjaвљивaњa oвoг Јaвнoг пoзивa; [[1]](#footnote-1)
2. да **актом о оснивању или статутом имају утврђене циљеве** у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ);
3. да поседују **искуство и експертизу на програмима/пројектима** у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последњих 5 (пет) година;**
4. ***пожељно*** је да поседују **искуство у координацији, комуникацији и сарадњи са другим организацијама цивилног друштва, односно чланице су мреже или друге асоцијације организација цивилног друштва**;
5. ***пожељно*** је да поседују **претходно искуство у раду радних група и других радних и саветодавних тела** које формирају органи јавне власти.[[2]](#footnote-2)

**IV ДОКУМЕНТАЦИЈА КОЈА СЕ ДОСТАВЉА**

Oрганизације цивилног друштва дужне су да доставе **следеће доказе:**

* **попуњен Пријавни формулар** (*Анекс 1 – Пријавни формулар*);
* **листу програма/пројеката** које је организација реализовала у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последњих 5 (пет) година** (*Анекс 2 – Образац о реализованим програмима/пројектима)*;
* **листу** **публикација** које је организација објавила у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последњих 5 (пет) година (***Анекс 3 – Образац о објављеним публикацијама*);
* *пожељно* је доставити **доказ о чланству у мрежи или другој асоцијацији организација цивилног друштва** (*рефенренцу која документује чланство или уговор, меморандум о сарадњи, потврду мреже или друге асоцијалције*);
* *пожељно* је доставити **доказ о искуству у раду радних група и других радних и саветодавних тела** које формирају органи јавне власти(*списак радних тела и називе органа који су их основали и годину оснивања, а пожељно је доставити и копију решења/одлука о именовању*).

**V РОК И НАЧИН ПОДНОШЕЊА ПРИЈАВЕ**

**Рoк зa пoднoшeњe пријава траје од 11. јануара 2023. године до 31. јануара 2023. године.**

Заинтересоване организације цивилног друштва дужне су да своје пријаве заједно са припадајућом документацијом из тачке IV Јавног позива (ДОКУМЕНТАЦИЈА КОЈА СЕ ДОСТАВЉА) у назначеном року доставе **искључиво** **на електронску адресу**: **sek.scd@minljmpdd.gov.rs**,сa нaпoмeнoм:  **„Кандидатура за чланство у Савету за родну равноправност Владе Републике Србије”.**

 **VI ПОСТУПАК ИЗБОРА**

За потребе припреме и спровођења поступка избора, као и самог Јавног позива, образована је **Комисија за избор организација цивилног друштва за чланство у Савету за родну равноправност Владе Републике Србије**, која је састављена од представника Министарства за људска и мањинска права и друштвени дијалог.

Образована Комисија дужна је да најкасније у року од **30 дана од дана истека рока за подношење пријава** донесе **Предлог организација цивилног друштва за чланство у Савету за родну равноправност Владе Републике Србије** (у даљем тексту: Предлог). Овај Предлог, заједно са Листом пристиглих пријава, Листом обачених пријава и Ранг листом, биће објављени на званичној интернет страници Министарства за људска и мањинска права и друштвени дијалог, на којој је је објављен и Јавни позив.

Именовање изабраних чланова извршиће Влада, на предлог Министарства за људска и мањинска права и друштвени дијалог, које је на основу члана 12. став 3. Закона о министарствима („Сл. гласник РС”, бр. 128/20, 116/22), обавља послове државне управе који се односе на: равноправност полова; антидискриминациону политику; питања у вези са родном равноправношћу, с циљем унапређења родне равноправности у Републици Србији, као и друге послове одређене законом.

Евентуална питања око поступка подношења пријава могу се упутити на е-mail адресу: **sek.scd@minljmpdd.gov.rs**или на број телефона: 011/311-38-95.

**VII ДОДАТНЕ ИНФОРМАЦИЈЕ**

1. Напомињемо да Министарствo за људска и мањинска права и друштвени дијалог **није** **у могућности да изабраним представницима организација цивилног друштва обезбеди накнаду за рад нити да сноси трошкове њиховог доласка и одласка са састанака Савета за родну равноправност.**

2. Потребни обрасци, као и додатне информације за њихово попуњавање налазе се у оквиру следећих докумената:

1. Анекс 1 – Пријавни формулар;
2. Анекс 2 – Образац о реализованим програмима/пројектима;
3. Анекс 3 – Образац о објављеним публикацијам.
1. Испуњеност критеријума 1. и 2. дефинисаних тачком III Јавног позива (КРИТЕРИЈУМИ) провериће Комисија по службеној дужности увидом у регистре које води Агенција за привредне регистре. [↑](#footnote-ref-1)
2. Критеријуми 4. и 5. означени као „пожељно” нису елиминационог карактера, већ ће се додатно вредновати у процесу селекције. [↑](#footnote-ref-2)